To sommerhuse i Vesthimmerland har de seneste dage haft besøg af ubudne gæster. Mellem torsdag 19. juni og søndag 22. juni blev døren til et sommerhus på Rastevænget i Farsø brudt op, og en 32 tommer Grundig fladskærm blev stjålet. Det samme skete mellem fredag 20. juni og søndag 22. juni på Viborgvej i Trend. Her fik et sommerhus også besøg af tyve. Da beboerne kom hjem, blev de mødt af glasskår på gulvet. Beboerne kunne konstatere, at en glasdør var brudt op, og at en sten var blevet kastet gennem ruderne i glasdøren. Tyvene havde stjålet tre læderstole, der lignede Svane-stolen. Det kan være svært at undgå indbrud i sommerhuse, men her følger alligevel et par råd, der kan gøre det svært for tyvene. - Få naboen til at se efter din bolig, eller tilmeld dig nabohjælp på nabohjælp.dk. - Sørg for at der ser beboet ud: få naboen til at parkere deres bil i indkørslen eller smide affald i din skraldespand. - Brug tænd/sluk ure til lys og radio. - Gem værdifulde genstande, så de ikke kan ses gennem vinduerne. - Lås værktøj og haveredskaber inde, så en tyv ikke kan bruge dem til indbrud. - Fortæl ikke på sociale medier og telefonsvarer, at du er bortrejst.
To sommerhuse i Trend og Farsø er blevet udsat for indbrud i weekenden. Skal tyvene ikke løbe med din fladskærm næste gang, så se gode råd her i artiklen.